CELEX: 32018D1037
Language: hu
Date: 2018-07-20 00:00:00
Title: A Bizottság (EU) 2018/1037 végrehajtási határozata (2018. július 20.) a Kínai Népköztársaságból, az Oroszországi Föderációból és a Törökországból származó alacsony széntartalmú ferrokróm behozatalára vonatkozó dömpingellenes eljárás megszüntetéséről

23.7.2018   
            
            
               HU
            
            
               Az Európai Unió Hivatalos Lapja
            
            
               L 185/48
            
         A BIZOTTSÁG (EU) 2018/1037 VÉGREHAJTÁSI HATÁROZATA
   (2018. július 20.)
   a Kínai Népköztársaságból, az Oroszországi Föderációból és a Törökországból származó alacsony széntartalmú ferrokróm behozatalára vonatkozó dömpingellenes eljárás megszüntetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet) és különösen annak 9. cikke (1) bekezdésére,
   mivel:
   1.   ELJÁRÁS
   
   1.1.   Az eljárás megindítása
   
   
               (1)
            
            
               2017. június 23-án az Európai Bizottság (a továbbiakban: Bizottság) az alaprendelet 5. cikke alapján dömpingellenes vizsgálatot indított a Kínai Népköztársaságból (a továbbiakban: Kína), az Oroszországi Föderációból (a továbbiakban: Oroszország) és a Törökországból (a továbbiakban együtt: érintett országok) származó alacsony széntartalmú ferrokrómnak az Unióba érkező behozatalára vonatkozóan. A Bizottság a vizsgálat megindításáról értesítést (2) (a továbbiakban: az eljárás megindításáról szóló értesítés) tett közzé az Európai Unió Hivatalos Lapjában.
            
         
               (2)
            
            
               A Bizottság az eljárás megindításáról egy panasz nyomán határozott, amelyet 2017. május 10-én az Európai Vasötvözetgyártók Szervezete (Euroalliages, a továbbiakban: panaszos) nyújtott be az alacsony széntartalmú ferrokróm egyetlen uniós gyártója, az Elektrowerk Weisweiler GmbH nevében. A panaszos az alacsony széntartalmú ferrokróm teljes uniós termelésének 100 %-át képviseli. A panaszban foglalt, a dömpinggel és az abból eredő jelentős kárral kapcsolatos bizonyítékok elegendőek voltak a vizsgálat megindításához.
            
         
               (3)
            
            
               A Bizottság az eljárás megindításáról szóló értesítésben felkérte az érdekelt feleket, hogy a vizsgálatban való részvétel érdekében vegyék fel vele a kapcsolatot. A Bizottság emellett külön tájékoztatta a panaszost, az érintett országokban működő ismert exportáló gyártókat, a kínai, az orosz és a török hatóságokat, az ismert importőröket, a felhasználókat, valamint az érintettként ismert szervezeteket a vizsgálat megindításáról, és felkérte őket a részvételre.
            
         1.2.   A kérdőívekre adott válaszok
   
   
               (4)
            
            
               A Bizottság kérdőívet küldött az alacsony széntartalmú ferrokróm egyetlen uniós gyártójának, tíz felhasználónak, valamint nyolc olyan importőrnek, amely a vizsgálat megindítása után jelentkezett a Bizottságnál.
            
         
               (5)
            
            
               A Bizottság kitöltött kérdőívet egy török gyártótól, az egyetlen uniós gyártótól, valamint az alacsony széntartalmú ferrokróm négy felhasználójától kapott. A nyolc importőr közül egy sem válaszolt a kérdőívre.
            
         1.3.   Ellenőrző látogatások
   
   
               (6)
            
            
               A Bizottság minden olyan információt megkísérelt beszerezni és ellenőrzött, amelyet szükségesnek tartott a dömping, az abból eredő kár és az uniós érdek ideiglenes megállapításához. Az alaprendelet 16. cikke szerinti ellenőrző látogatásokra a következő vállalatok telephelyén került sor:
               
                           —
                        
                        
                           uniós gyártó:
                           
                                       —
                                    
                                    
                                       Elektrowerk Weisweiler GmbH – „EWW” (Németország) és az azzal kapcsolatban álló Afarak Trading Limited – „ATL” (Málta),
                                    
                                 
                     
                           —
                        
                        
                           felhasználók:
                           
                                       —
                                    
                                    
                                       Aperam Sourcing SCA (Luxemburg),
                                    
                                 
                                       —
                                    
                                    
                                       Salzgitter AG (Németország),
                                    
                                 
                                       —
                                    
                                    
                                       VDM Metals International GmbH (Németország),
                                    
                                 
                     
                           —
                        
                        
                           törökországi exportáló gyártó:
                           
                                       —
                                    
                                    
                                       Eti Elektrometalurji A.Ș. (Antalya, Törökország).
                                    
                                 
                     
         1.4.   Vizsgálati időszak és figyelembe vett időszak
   
   
               (7)
            
            
               A dömpingre és a kárra vonatkozó vizsgálat a 2016. április 1-jétől2017. március 31-ig tartó időszakra (a továbbiakban: vizsgálati időszak) terjedt ki. A kárra vonatkozó értékelés szempontjából lényeges tendenciák vizsgálata a 2014. január 1-jétől a vizsgálati időszak végéig tartó időszakra (a továbbiakban: figyelembe vett időszak) terjedt ki.
            
         1.5.   Az ideiglenes intézkedések bevezetésének mellőzése
   
   
               (8)
            
            
               A termékkörrel kapcsolatos nem egyértelmű helyzet miatt a Bizottság úgy határozott, hogy nem vezet be ideiglenes intézkedéseket, hanem folytatja a vizsgálatot. A Bizottság 2018. március 23-én minden érdekelt félnek tájékoztató dokumentumot küldött, amelyben megjelölte az ideiglenes intézkedések mellőzésének okait. Több érdekelt fél írásban észrevételeket tett.
            
         2.   A PANASZ VISSZAVONÁSA ÉS AZ ELJÁRÁS MEGSZÜNTETÉSE
   
   
               (9)
            
            
               A panaszos 2018. február 22-én elektronikus levél útján arról tájékoztatta a Bizottságot, hogy panaszát vissza kívánja vonni.
            
         
               (10)
            
            
               Az alaprendelet 9. cikkének (1) bekezdése szerint a panasz visszavonása esetén az eljárás megszüntethető, kivéve abban az esetben, ha a megszüntetés nem áll az Unió érdekében.
            
         
               (11)
            
            
               A panaszos az alacsony széntartalmú ferrokróm egyetlen uniós gyártója, és egyetlen másik fél sem jelentkezett azzal, hogy ellenzi a dömpingellenes intézkedések esetleges bevezetését. Tekintettel arra, hogy a vizsgálat során nem derült fény más olyan szempontra, amely miatt a megszüntetés nem áll az Unió érdekében, a Bizottság úgy ítélte meg, hogy az eljárást meg kell szüntetni.
            
         
               (12)
            
            
               mivel a panaszt az uniós gazdasági ágazat visszavonta, továbbá tekintettel arra, hogy az eljárás intézkedések bevezetése nélküli megszüntetését kívánja javasolni, a Bizottság úgy ítélte meg, hogy szükségtelen elemeznie az érdekelt felektől a vizsgálat megindításával és a (8) preambulumbekezdésben említett tájékoztató dokumentumban ismertetett előzetes ténymegállapításokkal kapcsolatban megfogalmazott észrevételeket.
            
         3.   AZ ÉRDEKELT FELEK TÁJÉKOZTATÁSA ÉS KÖVETKEZTETÉS
   
   
               (13)
            
            
               Az érdekelt felek tájékoztatást kaptak arról, hogy a Bizottság meg kívánja szüntetni az eljárást, és lehetőséget kaptak észrevételeik megtételére. A Bizottsághoz azonban nem érkeztek arra utaló észrevételek, hogy az eljárás megszüntetése nem áll az Unió érdekében.
            
         
               (14)
            
            
               A Bizottság ennélfogva megállapítja, hogy a Kínából, az Oroszországból és a Törökországból származó, a 0,05 tömegszázalékot meghaladó, de legfeljebb 0,5 tömegszázalék széntartalommal rendelkező ferrokrómnak az Unióba érkező behozatalára vonatkozó dömpingellenes eljárást intézkedések bevezetése nélkül meg kell szüntetni.
            
         
               (15)
            
            
               Ez a határozat összhangban van az alaprendelet 15. cikkének (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A Bizottság megszünteti a Kínából, az Oroszországból és a Törökországból származó, jelenleg a 7202 49 50 KN-kód alá tartozó, a 0,05 tömegszázalékot meghaladó, de legfeljebb 0,5 tömegszázalék széntartalommal rendelkező ferrokróm behozatalára vonatkozó dömpingellenes eljárást.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2018. július 20-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2016.6.30., 21. o.
   
   
      (2)  Értesítés a Kínai Népköztársaságból, az Oroszországból és a Törökországból származó alacsony széntartalmú ferrokróm behozatalára vonatkozó dömpingellenes eljárás megindításáról (HL C 200., 2017.6.23., 17. o.).